Maak klere op die regte manier – My Mapstieks
As ek aan naalwerk dink kan ek nie help om terug te delf in my kinderjare nie.
Soos wat mens by my ouma se huis, wat net 'n kilometer van ons af was, ingestap het, is dit asof jy die naaldwerk geruik het. Ek hoor nou nog die klanke van die masjiene wat haar huis elke dag gevul het.
Ek en my boetie was baie gelukkig om nie na 'n naskool te moes gaan nie. Ons was baie geseënd dat my ouma so naby ons gebly het, dat sy in die middae na ons kon kyk. My ouma se werk was om verstellings aan klere te maak, of soos die 5 jaar oue Mareli sou sê, om ander tannies se stukkende klere reg te maak of om die vet tannies wat maer word se klere kleiner te maak.
Soos ek en my boetie na skool op die mat met die klein stukkies afval garing en materiaal gespeel het, was tannie Bettie en tannie Anna ook deel van ons dag. Hulle was ouma se helpers. Elkeen soms op haar eie masjien en die getjir trjir van die masjiene het deel geword van ons lewe. So het ons vakansie ook by ouma se huis deurgebring en saam met die niggies en nefies wat van die plaas af kom kuier het, het ons gedurig vermaak gevind in Ouma se boks met afval lap. Ons het die lappe gebruik, natuurlik om huisies te bou soos dit in enige kind se wese is en dan ook om onsself te drapeer vir klere.
Ek dink my liefde vir naaldwerk moes daar al begin het. Ouma het ons leer stik op haar masjien, maar ons kon nie die masjien voetjie trap nie, ander shjirtz die lap weg en jy stik skeef. Ons het maar die wiel langs die kant gedraai, stukkie vir stukkie, het ek en boetie vir onsself Bybelsakkies gemaak. My hele eerste naaldwerk stuk.
Daarna het 'n paar klein handsakkies gevolg. Ek het selfs op 'n stadium gedink om in my vrye tyd meer handsakke te maak en dit te begin verkoop, by Mr Price nogal. Die onskuld van 'n kind, my handsakke het nie great gelyk nie!
Soos ek nou maar 'n creative soul is, raak ek ook maar baie maklik en vinnig verveeld.
My arme poppe het deurgeloop en die klere wat hulle gehad het, was ook net vir so lank exciting. Ek het op 'n dag besluit die Barbies moet NOU nuwe klere kry. Ou sokkies wat hulle maats verloor het was perfek. Ek het die arme ou sokkies nuwe lewe gegee en dit in popklere omskep. Dit het my absoluut niks gekos nie en niemand het omgegee dat ek die verlore sokkies gebruik het nie.
So het Mareli se kunstalent ontwikkel en enige iets kreatief het haar aandag getrek. Ek het saam in materiaal winkels gaan rondloop en die mooi lap gesien wat altyd in my gedagtes in iets moois omskep kan word. Oud genoeg om self materiaal winkel toe te gaan, het ek die mooi blou en wit blokkies materiaal met rooi cherries gaan koop, 'n patroon gekry en self die ding begin maak. Hoe moeilik kan dit nou wees!
Uhm, toe nou nie so maklik soos wat ek gedink het nie. Alhoewel ek die rokkie nogsteeds het en al baie gedra het, is dit nou nie een van daai rokkies wat mens geld voor kan vra nie, vir die eenvoudige rede dat hy nie op die regte manier gemaak is nie. Op die oog af lyk hy fine, maar soos my ouma altyd gesê het "dit was nou 'n hoereerdery"! Ja my ouma!! Basies, jy is besig om kortpaaie te gebruik, die ding is GLAD nie reg volgens patroon nie, jy het dit gekonkel, maar jy het hom maak werk, op die verkeerde gekonkelde / hoereerder / kortpad manier!!
Dit het my nie gekeer om nog klere te wil maak nie en ek het ook 'n paar keer daarna nog klere gemaak, nog steeds nie op die regte manier nie, met 'n "hoereerdery' maar dis gedoen. My tannie, wat op 'n stadium vir 'n boutique klere gemaak het, het ek altyd gekry om my "hoereerdery" te help fix. Shame, sy het ook maar elke keer met geduld gehelp, maar aanhou sê ons moet eendag vir my 'n patroon en lap gaan koop dan maak ons dit stap vir stap reg van die begin af. Volgende keer wat ek weer 'n stuk lap wat ek 'n rokkie noem by haar aanbring, het sy maar net weer gesê ons moet 'n patroon en lap gaan koop.
Met die 30 voor 30 uitdaging, het die geleentheid sommer vanself opgeduik, ons moet klere maak, op die REGTE manier. Dadelik dink ek aan die Dungaree waarvan ek die patroon nou al 'n hele rukkie het, maar nog nie gemaak het nie, want ek wil dit reg doen. Ons gaan materiaal winkel toe, besluit om 'n rokkie en romp ook te maak, want hoekom wil ek nou net 1 ding maak, as ek 3 kan maak!!
Ek was vas oortuig hierdie gaan maklik en vinnig wees, ek gaan dit in 'n naweek gedoen kry. Hahahaha!! Eye opener ahead, 3 items gaan NIE in 'n naweek klaar wees nie! Ek het verseker onderskat watse harde werk en hoeveel tyd in naaldwerk ingaan. Daar is verseker items wat makliker en vinniger is, maar daar is ook bietjie moeilike patrone en dan kry mens vir Mareli wat 'n patroon weer wil verander soos die prentjie in haar kop.
Ek het wel nie die 3 items klaar gekry soos ek gehoop het nie en toe die tyd aangebreek het om my blog op die 27ste Okt te moet post, het ek 1 en 'n halwe item gehad. Met 'n 70ste en 27ste verjaarsdag wat elk afsonderlike naweke opgeneem het en die ander naweek 'n doop, het ek verseker nie by die ander 1 en 'n halwe item uitgekom nie. Ek het een crazy maand gekies om hierdie eenvoudige uitdaging te voltooi.
Sondag, 27 Okt breek toe aan en ek is op een groot wiplank, wat moet ek doen? Post ek oor dit wat ek gemaak het en is dan teleurgesteld in myself omdat ek nie die 3 items, waarvan 1 die Dungaree is wat ek die graagste wou maak, klaar gemaak het nie of moet ek net besluit, nee ek compromise nie en ek vat nog 'n week of so en maak als klaar. Die besluit is seker maar vanselfsprekend siende dat dit nou al die 10de Nov is en ek nou eers die post maak.
Ek het wel weer 'n paar dingetjie geleer in hierdie hele proses:
Ek het net weer agtergekom dat ek baie hard op myself is. Wanneer ek my kop op iets sit, wil ek dit perfek doen. Dit is nie noodwendig 'n slegte ding nie, maar ek het net besef dat ek net bietjie moet chill en nie altyd als perfek gaan kan doen nie.
Ek twyfel in myself en of dit wat ek gemaak het mooi is.
Ek het confirmation nodig. Sodra ek die romp of rok of whatever gemaak het, het ek nodig om te hoor dit lyk mooi.
Moenie 'n verwagting skep van reaksies wat jy wil hê nie en dan kwaad wees as jy nie daardie reaksie gekry het nie. Jy gaan jouself net teleurstel en dan konflik veroorsaak. Hierdie is iets waaraan ek baie hard werk om nie te doen nie.
Glo wat mense vir jou sê, as jou kerel vir jou sê die rokkie is mooi, glo hom en sê dankie!
Mens kan nie almal altyd happy hou nie. Soms gaan jy moet vergeet van almal anders en eerder jouself happy hou en soms gaan jy terugstaan en iemand anders bo jouself sit. Altwee is meer as fine.
As jy besluit op iets en jy wil dit bereik, moenie compromise nie! Nooit nie, vir niemand nie! Dis oky om soms selfsugtig te wees.
Vra vir raad, luister daarna en maak dan jou besluit.
Wees dankbaar vir die mense in jou lewe wat jou ondersteun en sê dit vir hulle!
Naaldwerk is nie so maklik nie en ook nie so vinnig nie, maar ek het dit so baie geniet.
Sommige materiale moet eers gewas en in water geweek word voor jy iets daarmee kan maak anders krimp dit
Die patroon help BAIE!! Lees dit, lees dit weer en pas dit toe.
Sny volgens die patroon se instruksies, dit help baie.
Jy gaan foute maak, jy gaan op plekke stik en dan is dit verkeerd.
Jy gaan lostrek en vaswerk en weer lostrek en weer voor jy dit reg gestik het.
Dis baie stresvol! Om 'n idee in jou kop te hê en nie 100% seker te wees dat dit so gaan uitdraai nie, is stresvol!
Geniet dit en wees trots op jouself.
Ek het die hele proses vreeslik baie geniet en weet dit gaan nie sommer hier stop nie. Wie weet dalk begin ek nog eendag 'n klerereeks!! Wink wink…!
Vir nou eers gaan ek vinniger moet begin werk aan die volgende uitdaging om nie weer die 27ste se deadline te mis nie. 'n Maand gaan baie vinniger as wat ek ooit gedink het.
My Mapstieks … ek sê nou totsiens!!
Dankie vir my liewe other mother (my tannie) vir al haar geduld en hulp! We did it!
Dankie weereens liewe kerel vir die fotos!!
November 10, 2019 September 29, 2021 My Mapstieks 6 Comments
6 thoughts on "Maak klere op die regte manier"
November 10, 2019 at 9:21 pm Reply
Ek is so baie trots op jou met hierdie maand se projek. Well done!
November 11, 2019 at 4:49 am Reply
Mooi so Mareli! Jy het dit gedoen, reg gekry én geniet! Ek is mateloos trots op jou! Als lyk mooi en reg. Dit was vir my lekker en n voorreg om jou te help om op die regte pad van naaldwerk te kom. Lief jou.
November 12, 2019 at 9:30 am Reply
Baie van daai dingetjies wat jy in die naaldwerk-proses geleer het, kan jy net so in die lewe ook toepas
Die dungaree is baie mooi en die ander stukke ook, maar veral die dungaree
November 14, 2019 at 12:27 pm Reply
Die klere is so mooi!!
November 28, 2019 at 3:44 am Reply
Sjoe, jy's gelukkig met so 'n ouma en tannie en jou eie talent nog daarby. Wens ek kon my eie kleindogtertjie help met haar naaldwerkies, maar hierdie ouma het vyf duime aan elke hand…